Systkinin þrjú

Jákvæðni og léttleiki einkennir systkinin Árna, Þór og Sif Sigfúsarbörn, sem eru þrjú af sex systkinum úr Eyjum. Hvert á sínu sviði hafa þau látið til sín taka. Árni í sveitarstjórnarmálum, Þór í viðskiptalífinu og Sif er nýstirni í borgarpólitíkinni. Þau eiga sitthvað sameiginlegt og hafa líka öll skoðanir á samfélagi sínu og hvernig megi gera hlutina enn betur.

„Í fræðibókum er stjórnanda gjarnan lýst sem þeim sem fylgir aðgerðaáætlun eftir en leiðtoginn er sagður sá sem skapar framtíðarsýn, leiðir hana og hvetur fólk til dáða. Nú er ég hættur að gera greinarmun á þessu tvennu. Í nútímaumhverfi þarf stjórnandinn að starfa á sama hátt og leiðtogi. Allar kenningar um stjórnunaraðferðir hrynja hins vegar ef fólk nær ekki að vera á einhvern hátt mótandi og gefa skuldbindingar frá hjartanu,“ segir Árni Sigfússon, bæjarstjóri í Reykjanesbæ.

Sex systkinin úr Eyjum

Hvert á sínu sviði eru systkinin Árni, Þór og Sif Sigfúsarbörn áberandi í þjóðfélaginu.

Árni var borgarfulltrúi í áraraðir og borgarstjóri um skamma hríð árið 1994, en síðustu ár hefur hann verið bæjarstjóri í Reykjanesbæ. Þór, nýr forstjóri Sjóvár, er hagfræðingur að mennt og var síðast framkvæmdastjóri Viðskiptaráðs Íslands. Áður var hann aðstoðarframkvæmdastjóri Norræna fjárfestingabankans í Helsinki. Sif er menntuð í mannauðsstjórnun og er nýstirni í stjórnmálum. Í prófkjöri Sjálfstæðisflokksins fyrir borgarstjórnarkosningar næsta vor, sem haldið var á dögunum, náði hún áttunda sæti. Það var afbragðsgóður árangur, miðað við að Sif hafði sig minna í frammi en margur sem skemmra náði.

Foreldrar þeirra eru hjónin Sigfús Johnsen, kennari og síðar félagsmálastjóri í Garðabæ, og Kristín Þorsteinsdóttir. Börn þeirra eru, auk þeirra sem áður voru nefnd, Þorsteinn Ingi, prófessor í eðlisfræði við Háskóla Íslands, Gylfi, forstöðumaður hjá Eimskip í Bandaríkjunum, og Margrét innanhúsarkitekt. Fjölskyldan fluttist til Reykjavíkur árið 1969, en ræturnar eru í Vestmannaeyjum.

Mikið um barnaafmæli

„Fólkið í umhverfi mínu á uppeldisárum hafði sterk áhrif á mig; foreldrar mínir, móðurforeldrar og eldri bróðir þá mjög sérstaklega. Vinnuhefðin í Eyjum hafði líka mikið að segja um viðhorf mín. Ég byrjaði ungur að vinna í fiski, hélt því áfram fram yfir menntaskólaárin þótt við værum flutt til Reykjavíkur. Afi vakti mig gjarnan á morgnana til sumarvinnu með orðunum „Árni minn, skyldan kallar!“ Áhersla foreldra minna og annarra náinna skyldmenna að afla sér menntunar var einnig mjög skýr,“ segir Árni.

Sif Sigfúsdóttir segir sambandið milli systkinanna vera gott. „Við eigum mörg börn hvert og eitt. Það er því mikið um barnaafmæli og veislur allan ársins hring. Jú, ætli við hittumst ekki nokkuð oft,“ segir Sif. - Undir þetta tekur Þór og segir að þau systkinin séu um margt lík. „Ég held að það sem einkennir okkur öll sé jákvæðni og viss léttleiki.“

Fylgt sannfæringu minni

Sif er spurð hvaða áhrif Árni bróðir hennar hafi haft á hennar stjórnmálaskoðanir? „Bróðir minn hefur verið sannur sínum hugmyndum í gegnum tíðina. Ég hef í minni pólitísku mótun farið eftir umhverfi mínu og eigin sannfæringu,“ segir Sif Sigfúsdóttir.

„En það er vissulega margt í málflutningi Árna sem hefur náð til mín. Hans almenna sýn á að fjölskyldan sé hornsteinn samfélagsins höfðar til mín. Einnig skilningur hans á þörf fyrir öflugri atvinnusköpun. Ég tel mig hafa talað til stórs hóps kjósenda sem vill mannlegan og frjálslyndan Sjálfstæðisflokk sem ber hag hins almenna borgara fyrir brjósti. Öll erum við pólitísk meira og minna. Stjórnmálin snúast um líf okkar og ákvarðanir sem varða framtíð okkar.“

Gott fólk hefur alltaf áhrif

Þór Sigfússon hefur síðasta hálfa þriðja árið verið framkvæmdastjóri Viðskiptaráðs Íslands, en hann er með meistaragráðu í hagfræði og hefur stundað doktorsnám í alþjóðaviðskiptum við Háskóla Íslands. Hvað segir hann um stjórnmálamenn? „Ég ber mikla virðingu fyrir því fólki sem hefur sterka lífsskoðun og þá skiptir ekki máli á hvaða vettvangi það er. Starf á vettvangi stjórnmála er oft vanþakklátt, en gott fólk getur haft mikil áhrif. Gott fólk hefur raunar áhrif hvar sem það starfar,“ segir Þór sem segir starf Viðskiptaráðs Íslands hafa einmitt þann tilgang að vera hreyfiafl góðra hluta í þjóðfélaginu.

„Íslendingar eru frumkvöðlar og ég held að ungir Íslendingar í dag geti orðið framúrskarandi athafnafólk. Mest spennandi er að virkja frumkvöðlaanda nýrrar kynslóðar, bæði innan öflugra fyrirtækja og í sjálfstæðum fyrirtækjum. Þarna úti er mikið af fólki sem gæti orðið næsta kynslóð iðnjöfra Íslands. Það er athyglisvert að Íslendingar séu komnir með umtalsverða markaðshlutdeild jafnvel á heimvísu í sjávarútvegi, lyfjaframleiðslu, verslunarrekstri, fjármálastarfsemi, flugi og ferðaþjónustu. Þetta er alveg nýtt fyrir okkur og gæti verið að breyta hugmyndum þjóðarinnar um sjálfa sig,“ segir Þór og heldur áfram:

„Hjá Viðskiptaráði Íslands lögðum við kapp á að vera í forystu með nýjar hugmyndir. Með því móti hefur okkur tekist að verða sem leiðandi afl í því að auka árangur Íslands. Ég lít svo á að Sjóvá sé að mörgu leyti svipað verkefni. Starfsmenn Sjóvár eru að sinna því sem er einna mikilvægast í lífi fólks, öryggi. Þúsundir fjölskyldna treysta Sjóvá fyrir því að vera bakland sitt ef eitthvað á bjátar. Í því felst mikil ábyrgð.“

Hreinskipta umræðu um fjölskylduna

Árni Sigfússon segir að skoðanir sínar og viðhorf hafi í mörgu tilliti breyst í tímans rás. Til dæmis hafi hann lært að lifa í flóknara samfélagi og taka betur tillit til ólíkra aðstæðna fólks. „Annars er ég íhaldsmaður, að því leyti að engin ástæða er til að víkja frá mörgum góðum lífsgildum sem mér voru innrætt í æsku. Það eru þessi mikilvægu gildi, að segja satt, vera trúr því sem manni er trúað fyrir og leggja sig fram í hverju því sem maður tekur sér fyrir hendur.“

Í gegnum tíðina hefur Árni mjög talað um fjölskyldumál og í raun gert þau að sínum málum. Hann segir að vissulega hafi þessi umræða skilað árangri, en þó ekki því sem vera ber. „Við þurfum hreinskiptari umræðu um fjölskylduna og hvert við viljum stefna. Það er alltaf að koma skýrar í ljós að fyrstu þrjú árin í lífi barns hafa gríðarleg áhrif á mótun heilastarfseminnar. Þá mæta unglingsárin mjög flóknu og í mörgu hættulegu samfélagi. Mér finnst við ekki umfaðma þessar staðreyndir, erum of upptekin af eigin frama, karlar og konur. Besta ráðið í uppeldi er að við foreldrar séum góðar fyrirmyndir. Forsenda þess er að við eigum tíma með börnum okkar og unglingunum. Þann tíma veitum við of takmarkað.“

Stjórnanda þykir vænt um fólk

Aðeins sautján ára gamall byrjaði Árni Sigfússon að kenna í grunnskóla, þá nánast fyrir tilviljun. Kennslustörfin með öðru leiddu til þess að hann lagði stjórnmálin fyrir sig. „Mér fannst mjög gefandi að umgangast unga fólkið og ákvað því að ná betri árangri með því að læra fagið. Smám saman varð mér ljóst að minna sjónarmiða var þörf til að breyta mætti samfélaginu. Eftir kennaranám fór ég því til náms í stjórnsýslufræðum í Bandaríkjunum og lauk þar meistaragráðu. Ég náði kosningu í borgarstjórn árið 1986 og mér fannst sú vinna skila árangri. Það var því ekki aftur snúið,“ segir Árni sem sat í borgarstjórn fram til ársins 1998 – og var borgarstjóri um nokkurra mánaða skeið vorið 1994.

Árni var lengi framkvæmdastjóri Stjórnunarfélags Íslands. Hann hefur í gegnum tíðina lagt sig mjög fram um stjórnunarfræðin svonefndu – og glímt við þá sístæðu spurningu hvað góður stjórnandi þurfi að hafa til að bera. „Góðum stjórnanda þykir vænt um fólk,“ segir Árni. „Hann hefur góða þekkingu á viðfangsefni sínu, er skýr á markmið, er hvetjandi og þorir að framkvæma. Það þýðir að hann verður að hafa hæfilegt þol gagnvart mistökum. Ég legg áherslu á að fólk fái að vita hvað er að gerast, þótt alltaf skynji maður þörf fyrir að upplýsa betur.“

Þór svarar spurningunni um eiginleika góðs stjórnanda á svipaða lund. „Stjórnandi laðar það besta fram í fólki,“ segir hann. „Þegar ég vann fyrir Friðrik Sophusson, þá fjármálaráðherra, dáðist ég að því hvað hann bar mikla virðingu fyrir fólki. Það er einstakur hæfileiki. Sem stjórnandi vil ég hafa skýr gildi í fyrirtækinu sem allir starfsmenn hafa skilning á. Stjórnunarstíll minn byggist á því að hvetja fólk til að hugsa út fyrir rammann og finna aðra og betri aðferð - og kannski allt aðra nálgun en áður.“

Mótun samfélags er langtímaverkefni

Í dag er lítill munur á stjórnunaraðferðum í einkafyrirtæki á markaði og opinberu fyrirtæki, að mati Árna Sigfússonar sem segir lögmál manngildis vera algild. „Þó er alveg ljóst að opinber aðili starfar fyrir opnum tjöldum. Einnig breytir talsverðu að yfirleitt vinna stjórnir fyrirtækja samhuga að verkefnum sínum en í pólitík er oftast einhver í andstöðu við stjórnina,“ segir Árni, en í hlutverki bæjarstjóra í Reykjanesbæ hefur honum tekist að raungera margar pólitískar hugmyndir sínar.

„Mótun samfélags er langtímaverkefni, svo þessi bráðum fjögur ár, sem ég hef verið bæjarstjóri íbúanna, sýna vonandi sterk dæmi um hvert við getum haldið ef við störfum saman að framþróun. Með samstilltu átaki okkar hefur mörgu verið þokað áfram í bæjarfélaginu og í mörgu efni erum við í fararbroddi, til dæmis skólamálum sem mikil áhersla hefur verið lögð á,“ segir Árni.

Sif leggur sömuleiðis mikla áherslu á skólamál í sinni pólitík: „Ætli Reykjavík að standast samkeppni við aðrar borgir í nágrannalöndum verður að leggja á það áherslu að bjóða upp á bestu skólana. Fólk verður að sjá sér hag í því að ala hér upp nýja kynslóð. Umhverfið þarf að vera aðlaðandi og fólki að líða vel.“

Vilja og getu til verka

Skoðanakannanir að undanförnu sýna mikið fylgi við Sjálfstæðisflokkinn í Reykjavík og samkvæmt því er ekki ósennilegt að Sif verði meðal fulltrúa í næstu borgarstjórn. En hvernig stjórnmálamaður verður hún? „Sif hefur þann kost sem stjórnmálamaður að hafa sterkan alþýðubakgrunn og vilja og getu til verka,“ segir Árni bróðir hennar. „Hún er alin upp í stórri fjölskyldu og hefur tekið á sig þá ábyrgð að eiga stóra fjölskyldu, hefur samt haft kraft til að afla sér góðrar menntunar og er stöðugt tilbúin að læra og miðla þeirri þekkingu til annarra. Hún er mjög frambærilegur einstaklingur sem ég fagna að gefi sig að stjórnmálum. Svo þykir mér einstaklega vænt um hana litlu systur mína.“

Sif lauk á síðasta ári MA-prófi í mannauðsstjórnun og er nú að afla sér kennararéttinda í HÍ. „Ég tel kennararéttindin vera frábæra viðbót. Það er mjög gagnlegt nám,“ segir Sif.

Sif var á árum áður valin ungfrú Skandinavía. Aðspurð um hvaða áhrif sú þátttaka hefur á hana í dag segir hún: „Það var fyrir tuttugu árum. Þá var ég 17 ára. Síðan hefur mikið vatn runnið til sjávar. Ef ég væri karlmaður, hefðir þú þá spurt mig hvernig áhrif það hefði á mig í dag að hafa verið Íslandsmeistari í þriðja flokki í fótbolta?“ segir Sif að lokum – kímin á svip.

---

Nafn: Árni Sigfússon.

Aldur: 49 ára.

Starf: Bæjarstjóri í Reykjanesbæ.

Fjölskylduhagir: Giftur Bryndísi Guðmundsdóttur talmeinafræðingi, þau eiga fjögur börn.

Áhugamál: Fjölskyldan og samfélagið.

Lífsmottó: „Að búa yfir innri ró og hamingju sem eykst og endurnýjast við að láta gott af sér leiða.“

Nafn: Þór Sigfússon.

Aldur: 41 árs.

Starf: Nýr forstjóri Sjóvár.

Fjölskylduhagir: Giftur Halldóru Vífilsdóttur arkitekt og eiga þau tvö börn, fimm og eins árs.

Áhugamál: Ég skrifa mikið og er síðan heilmikið að brasa með fjölskyldu minni. Við ferðumst mikið innanlands á sumrin, dveljumst mikið við Langá á Mýrum, en oftast erum við heima þar sem börnin finna upp á ýmsu og útvega okkur næg verkefni.

Lífsmottó: „Láttu engan stela gleðinni frá þér.“

Nafn: Sif Sigfúsdóttir.

Aldur: 38 ára.

Starf: MA í mannauðsstjórnun og í kennaranámi við HÍ. Skipar 8. sæti á lista Sjálfstæðisflokksins í borgarstjórnarkosningunum nk. vor.

Fjölskylduhagir: Gift Búa Kristjánssyni teiknara og eiga þau samtals sex börn.

Áhugamál: Ljósmyndun, fjölskyldan, skíði og önnur útivera.

Lífsmottó: Ég tel að við berum ábyrgð á eigin örlögum. Manneskjan stendur þó ekki ein og þarf að taka tillit til samferðamanna sinna.